Mestské zastupiteľstvo v Žiline  na základe § 6 zákona SNR č. 369/1990 Zb. o obecnom zriadení v znení neskorších predpisov vydáva toto všeobecne záväzné 
NARIADENIE,
ktorým sa mení nariadenie č. 39/1999 o záväzných častiach zmeny územného plánu sídelného útvaru Žilina – dopravné prepojenie Vlčince – Solinky.

č. 2/2002

Článok 6

Usporiadanie dopravy

Pôvodné znenie:

1.	Dopravné prepojenie sídlisk Vlčince a Solinky je možné výhradne tunelovým riešením a nepripúšťa sa iné dopravné a stavebnotechnické riešenie.

Terajšie znenie:

1.	Dopravné prepojenie sídlisk Vlčince a Solinky bude v I. etape riešené formou rekonštrukcie ulice Pod Hájom v trase od Obvodovej ulice sídliska Solinky po ulicu Veľký diel – areál Žilinskej univerzity, vedenej po teréne. Tunelové riešenie dopravného prepojenia bude realizované v II. etape. 

Článok 9

Verejnoprospešné stavby

Pôvodné znenie:

ZOZNAM VEREJNOPROSPEŠNÝCH STAVIEB

Zmena ÚPN – SÚ Žilina – dopravné prepojenie Vlčince – Solinky pre komplexné zabezpečenie plánovanej stavby ako i pre garantovanie dodržania urbanistickej koncepcie v dotknutom území navrhuje a vymedzuje nasledovné verejnoprospešné stavby:
1.	Cestný tunel a obslužná komunikácia (v úseku od križovatky ulíc Centrálnej a Obvodovej na sídlisku Solinky – obratisko autobusov MHD na Veľkom dieli),
2.	Rozšírenie komunikácie ul. Veľký diel (úsek od obratiska autobusov MHD na Veľkom dieli – križovatka s ulicou Vysokoškolákov na sídlisku Vlčince),
3.	Pešie a cyklistické chodníky (mimo cestného telesa),
4.	Obslužná komunikácia k vodojemu Chrasť a záchytné parkoviská,
5.	Prekládky sietí technickej infraštruktúry dotknutých stavbou dopravného prepojenia Vlčince – Solinky.

Terajšie znenie:

ZOZNAM VEREJNOPROSPEŠNÝCH STAVIEB

1.	Rekonštrukcia ulice Pod Hájom – povrchové vedenie (v trase od Obvodovej ulice sídliska Solinky po ulicu Veľký diel – areál Žilinskej univerzity),
2.	Cestný tunel a obslužná komunikácia (v úseku od križovatky ulíc Centrálnej a Obvodovej na sídlisku Solinky – obratisko autobusov MHD na Veľkom dieli),
3.	Rozšírenie komunikácie ul. Veľký diel (úsek od obratiska autobusov MHD na Veľkom dieli – križovatka s ulicou Vysokoškolákov na sídlisku Vlčince),
4.	Pešie a cyklistické chodníky (mimo cestného telesa),
5.	Obslužná komunikácia k vodojemu Chrasť a záchytné parkoviská,
6.	Prekládky sietí technickej infraštruktúry dotknutých stavbou dopravného prepojenia Vlčince – Solinky.

Táto zmena a doplnenie všeobecne záväzného nariadenia mesta Žilina č. 39/1999 nadobúda účinnosť 15-tym dňom po vyvesení na úradnej tabuli mesta Žilina, t. j. 07. 05. 2002.

Ing. Ján Slota
primátor mesta Žilina